પંજાબી પરિવારની આશા (યામી ગૌતમ) અને પાકિસ્તાની મુસ્લિમ પરિવારનો અમન (અલી ઝફર) લંડન રહે છે અને એકમેકના પ્રેમમાં છે. આશા ઇચ્છે છે કે અમન તેના ફૅમિલી-મેમ્બરોને મળી લે. અમન આશાના પરિવારને મળે છે અને પછી ધમાલ શરૂ થઈ જાય છે, કારણ કે આ આખો પરિવાર સાઇકો છે. આશાની બહેન એવું માન્યા કરે છે કે દાદીને કારણે તેનું અબૉર્શન થઈ ગયું એટલે તે પેટ પર તકિયો ફિટ કરીને આખો દિવસ પ્રેગ્નન્ટ હોવાના ભ્રમમાં જીવે છે. આશાનો ભાઈ પાડોશમાં રહેતા પાકિસ્તાની સાથે દુશ્મની કરી બેઠો છે, તો ૧૯૭૧ના વૉરમાં ભાગ લેનારા આશાના પપ્પા આખો દિવસ બંદૂકની સફાઈ કર્યા કરે છે. તેમના મનમાં અફસોસ એ છે કે એ વૉરમાં પાકિસ્તાનને હરાવીને ભારતમાં ભેળવી દેવાની જરૂર હતી. આશાની મા આખો દિવસ ધર્મધ્યાનમાં રત છે અને ચુસ્ત હિન્દુ માનસિકતા ધરાવે છે. આશા અમનની સાચી ઓળખ છુપાવે છે અને અમન ઘરમાં ફસાઈ જાય છે. ફસાયેલી હાલતમાં તે સૌની માનસિકતા બદલવાનું કામ કરે છે અને એવો પણ પ્રયાસ કરે છે કે ઘરમાં રહેતા તમામ ઍબ્નૉર્મલ અને સબનૉર્મલ લોકો નૉર્મલ થાય. અમનને આ કામમાં સફળતા મળે છે, પણ એક દિવસ અચાનક જ ભાંડો ફૂટી જાય છે કે અમન પાકિસ્તાની છે. તે હિન્દુ નહીં, મુસ્લિમ છે. પત્યું, બધાની અંદર પેલા શાંત થયેલા ગાંડાઓ ફરી જાગે છે અને ઘમસાણ મચી જાય છે. જોકે છેવટે ખાધું-પીધું અને રાજ કર્યું તો થાય જ છે અને દુશ્મની નહીં પણ પ્રેમ જ બે વ્યક્તિ, બે કોમ અને બે દેશને નજીક લાવી શકે એ વાત સૌને સમજાય છે.